Werker wat aan Covid-19 blootgestel was, wat opdaag by werk - Jy en die RegJy en die Reg
Tuis › Artikels › Werker wat aan Covid-19 blootgestel was, wat opdaag by werk
Werker wat aan Covid-19 blootgestel was, wat opdaag by werk
Is dit billik om 'n werknemer te ontslaan wat kom werk het terwyl hy weet dat hy aan Covid-19 blootgestel was?
Is dit billik om 'n werknemer af te dank wat by die werkplek aangemeld het terwyl hy weet dat hy of sy aan Covid-19 blootgestel was?
"Sonder twyfel," sê die arbeidshof in 'n onlangse uitspraak.
In hierdie geval bedryf die werkgewer 'n nasionale slagtersbesigheid en verkoop vleis en gaar kos aan die publiek. Die betrokke werknemer was van Mei 2018 af as assistentslaghuisbestuurder in diens.
Hy was ook 'n lid van die interne koronaviruswerkplekkomitee. Sy verantwoordelikhede het ingesluit die aanbring van plakkate in die werkplek en om ander werknemers in te lig oor watter stappe gedoen moet word in die geval van blootstelling.
Daar is bewys dat die werkgewer verskeie beleide en prosedures gereed gehad het.
Die betrokke werknemer het saam met 'n kollega na die werkplek gery. Hulle het om die beurt gery. Sy kollega het siek geword en die betrokke kollega het ook simptome wat met Covid-19 geassosieer word, ondervind.
Die betrokke werknemer is op siekteverlof geplaas en die werkgewer het die mediese praktisyn se raad gevolg en die werknemer beveel om tuis te bly.
Die werknemer het egter die opdrag geïgnoreer en daarop aangedring om te kom werk. Hy het aanhou opdaag selfs nadat hy daarvan bewus geword het dat sy saamrykollega positief getoets is vir Covid-19.
Terwyl hy vir die toetsuitslae gewag het, het hy die werkplek bly besoek en met die ander werknemers omgegaan. Daarbenewens het hy, nadat hy positief vir die koronavirus getoets is, persoonlik vir diens aangemeld om sy uitslae in te dien.
Beeldmateriaal van 'n sekuriteitskamera het bevestig dat die werknemer nie 'n masker gedra het nie en selfs 'n kollega met komorbiditeite omhels het. Na kontaknaspeuring moes verskeie werknemers huis toe gestuur word vir selfisolasie.
Die werkgewer het die werknemer afgedank vir (i) versuim om kennis te gee dat hy Covid-19-simptome gehad het en (ii) versuim om toepaslike stappe te doen nadat hy die toetsuitslae gekry het, waaronder weiering om te selfisoleer, voort te gaan om te gaan werk en nie sosiale distansiëring by die werk toe te pas nie.
Die werknemer het 'n dispuut oor onbillike diensbeëindiging by die KVBA aanhangig gemaak. Die KVBA het bevind dat die werkgewer nie sy eie dissiplinêre kode en prosedure ('n skriftelike waarskuwing) gevolg het nie en die werknemer is heraangestel. Die werkgewer het toe die KVBA-arbitrasietoekenning op hersiening na die arbeidshof geneem.
Die arbeidshof het bevind dat die kommissaris nie al die omstandighede in ag geneem het toe hy 'n toepaslike sanksie oorweeg het nie. Die arbeidshof het gevolglik die ontslag van die werknemer substansieel billik verklaar.
Johan Botes, 'n Johannesburgse prokureur, sê werkgewers moet hierdie uitspraak as voorbeeld neem. Hy raai maatskappye aan om robuus te wees met hul Covid-19-prosedures en kennis te neem van die verkillende veiligheidsverpligtinge in die vlak 1-rampbestuurregulasies. Dit moet saamgelees word met die aanwysings en riglyne wat deur die departement van indiensneming en arbeid en die departement van gesondheid uitgevaardig.
Botes waarsku werknemers wat nalaat om by Covid-19-prtokol te hou om min simpatie van werkgewers, die indiensnemingstribunaal of die hof te verwag.